GiliGold/VAD_KnessetCorpus huggingface dataset:
שלי יחימוביץ': לא הכל בזכותם אבל.
עודד שריג: בזכות הרבה דברים.
שלי יחימוביץ': אבל לא הכל בזכותם.
עודד שריג: אמרתי, בזכות הרבה דברים, אבל אני חושב שלפחות חלקית מגיע להם הקרדיט בעניין הזה וזה בהחלט תעודת בגרות יפה לשוק הישראלי ולרגולציה שלו ואני חושב שזה נכון להגיד את זה.
עודד שריג: יש דברים ארוכי טווח שהייתי רוצה לעשות, הייתי רוצה לראות את השוק הזה אינטגרטיבי ודומה לשוק העולמי ויש כמה דברים שיכולים לעבוד בכיוון הזה.
עודד שריג: יש כמה פרספקטיבות שאני לוקח.
עודד שריג: אני מסתכל על האגף שלנו במידה מרובה בתור משרד הבריאות הפיננסי של החוסך הפנסיוני.
עודד שריג: אני רוצה להבטיח שמי שיוצא לפנסיה יוכל לעשות את זה בכבוד.
עודד שריג: זה תהליך שדורש הרבה דברים, בין היתר התייחסות למינוף.
עודד שריג: אני לא מכיר מספיק את העסקה בשביל להביע עליה דעה, ועדת חודק מטפלת בדברים ובין היתר בשאלת המינוף וההגנה.
שלי יחימוביץ': חודק נקברה באמת הרבה חודשים.
עודד שריג: אני חושב שיושבים בוועדה אנשים מקצועיים, הם מכירים את השוק לפני ולפנים, הם עושים עבודה קשה, הם עושים עבודה סיזיפית, נאמנה.
עודד שריג: יש חילוקי דעות---
שלי יחימוביץ': השאלה אם ההמלצות שלהם ייושמו או לא.
שלי יחימוביץ': זה שהם עשו עבודה טובה, אני חושבת שאין מחלוקת.
עודד שריג: בסופו של דבר אנחנו יודעים רק את דוח הביניים.
עודד שריג: כשנדע את הדוח הסופי, כשהם ייצאו איתו, אנחנו נלמד אותו ואני מבטיח שלגופו של עניין דברים יילמדו ואנו ננקוט את הפעולות שדרושות כדי להבטיח את היציבות של השוק.
עודד שריג: אני לא אתחמק מאחריות, לא הייתי קובר את המסקנות שלהם עוד לפני שהם יצאו.
שלי יחימוביץ': לא הבנתי, לא היית קובר את המסקנות לפני שהן יצאו, כלומר אתה---
משה גפני: כשאת אמרת שזה נקבר, אז הוא אמר 'לא הייתי קובר את המסקנות עוד לפני שהן יצאו'.
שלי יחימוביץ': אבל מסקנות הביניים מקובלות עליך?
עודד שריג: מסקנות הביניים הן ביניים, יש לי הסתייגויות מדברים מסוימים.
שלי יחימוביץ': אבל תגיד משהו.
משה גפני: הוא רק עכשיו נכנס לתפקיד.
שלי יחימוביץ': אבל הבן אדם הגיע עם מטען השכלתי, עם אג'נדה.
שי חרמש: הוא אמר לך שהעובדים שם הם מאוד איכותיים, והוא אחראי עליהם---
שלי יחימוביץ': והם עובדים מצאת החמה עד צאת הנשמה.
שלי יחימוביץ': אבל איזו שהיא---
משה גפני: פרופ' שריג, אתה רוצה להשיב?
משה גפני: אני לא אמנע.
שלי יחימוביץ': לא, כי לא אמרת כלום, סליחה שאני---
משה גפני: בסדר, אבל מה את---
עודד שריג: תרשו לי בהתחלה לא להגיד הרבה.
שלי יחימוביץ': כמה זמן, אגב, זה ייקח?
שלי יחימוביץ': כמה ימים?
עודד שריג: אני מבטיח לעשות מספיק טעויות בהמשך הדרך, תנו לי לשמור כמה מהן הלאה.
שלי יחימוביץ': מאה ימים?
משה גפני: חברת הכנסת פניה קירשנבאום, אני רוצה לסכם את הדיון.
פניה קירשנבאום: אני אעשה את זה בקצרה.
פניה קירשנבאום: קודם כל אני מצטערת שחבר הכנסת אורון יצא, כי דווקא בעקבות הכתבה שהוא הקריא על תשובה וכל עסקי האנרגיה, אני כבר פניתי לפני שבועיים לרונית קהן בנושא מעורבות בהתפלת מים והאם זה לא הופך למונופול.
פניה קירשנבאום: נושא שני, ומה שחבר הכנסת אורון אמר, כל הוועדות האלה נופלות והמסקנות לא מתקבלות, אז אני שוב מבקשת שאנחנו נעביר את הדיון בחזרה לוועדת משנה על הנושא הזה ואולי משם תבוא ישועה, ואולי היא תבוא בצורת חקיקה.
פניה קירשנבאום: אחרי שהוועדה תדון ותקבל החלטות יכול להיות שגם בנושא הזה תצא חקיקה שכמובן תעלה לשולחנה של ועדת הכספים, ואם ועדת הכספים תקבל את ההמלצה של ועדת משנה, אנחנו נשמח.
פניה קירשנבאום: הנושא השלישי, וזאת בקשה אישית שלי, אליך; בוועדת משנה עשינו דיון מאוד רציני עם עורך דין חודק עצמו ובעקבות הוועדה יצאנו בהמלצה לשר האוצר לכנס שולחן עגול של כל הרגולטורים ולדון על המסקנות של חודק.
פניה קירשנבאום: לא לקבור אותן, אלא באמת לקבל את העמדה של כולם ולהוציא מסקנות מגובשות שיהיו מקובלות על שאר הרגולטורים, כי אנחנו בוועדת משנה חושבים ובטוחים שיש גרעין אמת מאוד חשוב בוועדת חודק, בעבודה שהם עשו ובמסקנותיה.
פניה קירשנבאום: אנחנו באמת נתמוך, וזה רק מחזק את מה שחברת הכנסת שלי יחימוביץ התחילה להגיד, אנחנו מאוד נדאג ונעקוב אחרי זה ולא ניתן שהמסקנות של חודק יירדו לטמיון, לפחות לא כולן, אלא אלה שחשובות, הן חייבות לצאת לאור ולקבל יישום בשוק ההון.
משה גפני: אני מבקש לסכם את הדיון לומר כך; אל"ף, אני מבקש לתאם מועד עם שר האוצר להופעה שלו בוועדה.
משה גפני: ההופעה הקבועה.
משה גפני: ביקשתי ממנו אתמול, הוא יבוא ואנחנו צריכים לתאם מועד.
משה גפני: אמרתי לו שהפעם בישיבה הזאת איתו אני לא רוצה מצגת ולא הצגת נתונים שהיו בישיבות קודמות, אלא לדבר על דברים ספציפיים.
משה גפני: אני עדיין נמצא איתו בדיון לגבי ההופעה שלו בדיון על בנק לאומי ואנחנו נראה ונחליט לגבי העניין הזה.
משה גפני: אני אבקש ממנו, וצריך להכין אותו לעניין, שאנחנו מבקשים, בעקבות הדיון הזה, את עמדתו של שר האוצר לגבי הנושא של כל הרגולטורים, האם יש מדיניות של לנסות ולהתחיל לדון על זה, לא לקבוע, כפי שנאמר קודם, דרך, אבל קודם כל שיתקיים דיון.
משה גפני: אפשר לקבל החלטה שזה בסדר, שממשיכים ככה, אפשר לקבל החלטה שמשפרים את זה, אפשר לקבל החלטה שמאחדים את זה.
משה גפני: אני לא מקבל את העמדה הזאת שמכיוון שזה כבר נדון הרבה פעמים בעבר, אז עוד פעם לא תתקבל החלטה.
משה גפני: אנחנו כבר הוכחנו שיש דברים שנדונו בעבר וקיבלנו החלטה והכרענו.
משה גפני: בוועדה הנוכחית כבר היו דברים כאלה, שחוקים גדולים, שנדונו בוועדת הכספים בקדנציות קודמות ולא היתה בהם הכרעה ואנחנו כן קיבלנו החלטה, והעמדה שלי שצריך לקבל החלטה.
משה גפני: החלטה, לא חשוב כרגע מה היא ואין לי עמדה חד משמעית, אם צריך לאחד או לא לאחד, או איך לעשות את זה, אבל צריך לקבל החלטה ואנחנו נבקש משר האוצר שיתייחס לעניין הזה ואנחנו נקיים על זה דיון.
משה גפני: במקביל, אני מבקש, חברת הכנסת פניה קירשנבאום, שאת תדוני בוועדת המשנה לגבי הפרטים, זאת אומרת לגבי הנושאים עצמם, של איחוד, לא איחוד, לקיים דיון, להזמין את האנשים הדרושים כדי לראות מבחינתנו איפה ראוי לעשות, מה לעשות, מתי, ואני מקווה שהדיונים האלה יהיו דיונים שגם כן יהיו מנוף לנושא.
משה גפני: אני מודה לכם על ההופעה שלכם, אני מודה לך, פרופ' עודד שריג, אני מאחל לך בשם הוועדה הצלחה.
משה גפני: על סדר היום הצעת חוק לתיקון פקודת מס הכנסה (מס' 165) (פטור ממס על מלגה לסטודנט), התש"ע-2010 של חברי הכנסת אלכס מילר ורונית תירוש.
משה גפני: כאשר אנחנו מדברים על מלגות לסטודנטים, אנחנו מדברים על כך שזה לא שכר והסכום לא חייב במס.
משה גפני: אני מדבר על כך שזה בלי הגבלה של מספר השנים.
משה גפני: אני מדבר גם על המכונים כפי שעלה כאן בדיונים, גם על מכוני המחקר התורניים.
משה גפני: אני מדבר על כל המערכת.
משה גפני: אם אין הצעה אחרת, אני הולך להצביע על זה עכשיו.
משה גפני: אין דיון אלא אם כן יש הצעה אחרת.
יובל וולמן: אנחנו הגענו למספר הסכמות ביחד עם ות"ת.
יובל וולמן: יושב כאן נציג ות"ת, גדי פרנק.
משה גפני: אגב, בשבוע שעבר לא הצבעתי משום שרשות המסים לא יכלה להיות כאן עקב ימי עיון שהם קיימו, גם בגלל שגם אתם לא הייתם וגם ה-ות"ת לא היה.
יהודה נסרדישי: לכבודך באנו היום בכוחות מתוגברים.
יהודה נסרדישי: הזעיקו את מנהל רשות המסים.
משה גפני: לכבוד הוא לנו, אבל אני הולך להצביע.
משה גפני: אני לא מקיים דיון.
יהודה נסרדישי: אדוני, אתה סוברני לעשות זאת.
יהודה נסרדישי: זה ברור.
יהודה נסרדישי: אני גובה מס.
יהודה נסרדישי: אתה מעביר חוקים ואני רק גובה מס.
משה גפני: מר וולמן, בבקשה.
יובל וולמן: אני מייצג את משרד האוצר וגדי פרנק מייצג את ה-ות"ת.
יובל וולמן: בימים האחרונים הגענו למספר הסכמות וניסינו לתאם עם חברי הוועדה.
יובל וולמן: אנחנו רוצים להציג את ההסכמות.
משה גפני: אני רוצה להבין את הסדר.
משה גפני: אנחנו יושבים כאן בדיונים ואני נותן עוד שבוע ואני לא יודע על כך שאתם מגיעים להסכמות ולא יודע שום דבר.
משה גפני: זאת אומרת, אני כאן אוויר?
יובל וולמן: חס וחלילה.
משה גפני: חס וחלילה, מה?
משה גפני: חס וחלילה היא מילה מאוד כוללת.
משה גפני: אני לא יודע על הסכמות.
משה גפני: חוץ מאתמול ב-12 בלילה אני לא יודע על כלום.
יובל וולמן: כי אז התקבלו ההסכמות.
משה גפני: חבל שלא קיימתי את הישיבה בשבת, אז הייתם מגיעים להסכמות בליל שבת.
אלכס מילר: לפחות אתה ידעת על כך ב-12 בלילה ואילו אני רק עכשיו שומע על כך.
משה גפני: לא, גם אני לא יודע.
משה גפני: ב-12 בלילה אני יודע שאני צריך לדעת משהו.
משה גפני: אני אומר לכם שזאת לא צורת התנהלות, עם כל הכבוד.
משה גפני: ברוב המקרים או ברוב המוחלט של המקרים, אני לא הולך נגד הממשלה ואני לא הולך נגד משרד האוצר ונגד רשות המסים.
משה גפני: ברוב המוחלט של המקרים אני נוהג כך.
משה גפני: אתם לא מתייחסים אלי כמו שאני מתייחס אליכם, וזה בסדר.
משה גפני: כנראה שצריך להסביר לכם את זה עכשיו בכמה חוקים.
גדי פרנק: עד אתמול בלילה עשינו כל מאמץ, בגלל העבודה הגדולה שהוועדה עשתה, להגיע להסכמות כולל שיחה בין שר האוצר לבין יושב ראש ות"ת.
גדי פרנק: הגענו לדברים עקרוניים והבוקר ניסינו לתרגם אותם.
משה גפני: סליחה, איפה יושב ראש ות"ת?
גדי פרנק: יושב ראש ור"ה כאן.
משה גפני: עם מי שר האוצר הגיע להסכמה?
גדי פרנק: עם יושב ראש ות"ת.
גדי פרנק: אני מייצג אותו.
גדי פרנק: אני סמנכ"ל תכנון.
יהודה נסרדישי: פרופסור טרכטנברג לא נמצא כאן.
משה גפני: באיזו שעה הוא הגיע אתו להסכמה?
גדי פרנק: אתמול בלילה.
גדי פרנק: לדעתי קצת אחרי שעה 12:00.
משה גפני: לפני כן הוא דיבר אתי.
גדי פרנק: אני יודע, נכון.
גדי פרנק: אני חושב שדיברתם בסביבות השעה 8 או קצת לפני.
משה גפני: אחרי כן הייתה ההסכמה?
משה גפני: כשהוא דיבר אתי, לא הייתה הסכמה.
גדי פרנק: אני יודע.
גדי פרנק: הייתי לידו כאשר דיברתם.
משה גפני: אולי תאמר את זה לחברי הוועדה.
זאב אלקין: השיחה אלו אתך עזרה לו להגיע להסכמה.
גדי פרנק: ציינתי בפתיחת דבריי שהלחץ של הוועדה על כל הצדדים, לדעתי מאוד סייע לנסות להגיע להסכמות.
גדי פרנק: הגענו לתוך הלילה בדברים עקרוניים והבוקר ניסינו לתרגם אותם.
משה גפני: תציע את הדברים.
משה גפני: אני לא מרוצה מכל ההתנהלות הזאת, אבל כנראה שאני לא לבד בעולם.
משה גפני: בבקשה, תציע את הדברים.
יובל וולמן: אנחנו נציג את העקרונות אליהם הגענו.
אלכס מילר: אדוני היושב ראש, יש לנו כאן נוסח.
אלכס מילר: אתם הולכים להתייחס לסעיפים?
יובל וולמן: הכל על פי הנוסח של הוועדה.
שגית אפיק: נעבור על הסעיפים ולגבי כל סעיף תאמרו מה אתם רוצים לשנות.
יובל וולמן: עדיף להתחיל מהעקרונות.
גדי פרנק: העקרונות אליהם הגענו הם שכן יהיו מגבלות זמן, ותכף יפרטו לגבי הסעיפים את מגבלות הזמן הרלוונטיות לכל תואר או לכל תקופה רלוונטית.
גדי פרנק: לגבי מה שקשור לסטודנטים, לא תהיה שם מגבלת סכום בכל מקרה.
גדי פרנק: לגבי מה שקשור לחוקרים שעלולים להיות בקצה תחליפים במידה מסוימת למועסקים בתור פרופסורים ובתור דוקטורים צעירים, שם כן תהיה מגבלת סכום אבל גבוהה מאוד.
גדי פרנק: מיכל אולי תתייחס לפרטים ברגע שתתחילו לקרוא.
גדי פרנק: לגבי חוקרים באופן כללי.
יובל וולמן: זה חל גם על מכוני מחקר.
גדי פרנק: במכוני מחקר, זה חל בתפר שבין ההשכלה הגבוהה.
משה גפני: נעבור סעיף סעיף.
משה גפני: לא שאני מקבל את ההצעה הזאת, אני אצביע גם על הצעות אחרות.
יובל וולמן: תצביע לפי ראות עיניך.
שגית אפיק: הצעת חוק לתיקון פקודת מס הכנסה (מס' 165) (פטור ממס על מלגה לסטודנט), התש"ע-2010 1.
שגית אפיק: תיקון סעיף 9 בפקודת מס הכנסה, בסעיף 9, אחרי פסקה (28) יבוא: "מלגה לסטודנט או לחוקר (29) מלגה שניתנת לסטודנט או לחוקר בשל לימוד או מחקר במוסד להשכלה גבוהה או במוסד מחקרי או במכון מחקר תורני.
שגית אפיק: בפסקה זו -
מיכל הנר דויטש: מאחר שזה סעיף שאומר את הפטור, אנחנו מוסיפים שם ברישא: "ובלבד שלגבי חוקר לא יותר מסכום התקרה".
שגית אפיק: זאת אומרת, לגבי חוקר תהיה תקרה.
משה גפני: רק לגבי חוקר תהיה תקרה?
גדי פרנק: מבחינתנו סטודנט בתקופת לימודיו לא אמור בשום צורה שהיא, אחרי שראינו את הנתונים וגם כתבתי על כך ליושב ראש הוועדה, להיות תחליפי.
גדי פרנק: לעומת זאת, בכל הקשור לחוקר, עלה חשש שעלולה להיות תחליפיות מסוימת לחוקר שמועסק בשכר במערכות האלה, במערכת ההשכלה הגבוהה ובמערכות אחרות, ולכן הסכמנו שיש כאן מגבלה גם של סכום, כי לפעמים הוא מועסק בעבודה נוספת.
גדי פרנק: לכן תהיה שם מגבלה של סכום.
גדי פרנק: לגבי סטודנט, הגענו להסכמה עם רשות המסים שהוא לא מהווה תחליף ולכן אין צורך במגבלה של סכום.
משה גפני: אם למשל במכון המחקר, אתם מציעים לקבוע תקרת סכום מסוים והאדם לא מגיע לסכום הזה.
משה גפני: הוא יצטרך לשלם מס שכר?
מיכל הנר דויטש: זה בכל מקרה.
משה גפני: אני אצביע נגד זה.
משה גפני: אני לא רוצה לשמוע.
מיכל הנר דויטש: גם כאשר אין תקרה.
משה גפני: שישלמו מהשכר.
רונית תירוש: אני מבינה שעושים הבחנה בין חוקר לסטודנט.
רונית תירוש: אני רוצה לדעת באיזה שלב מגיע הנושא של השנים והסכום.
משה גפני: זה בהמשך.
יעקב וירז'בינסקי: אם מגדילים כאן את המלגה שניתנת לסטודנט או חוקר בשל לימוד במוסד להשכלה גבוהה, נוסיף גם עמותה או גוף ציבורי שנותן מלגה למי שנותן שירות.
משה גפני: אני כנראה אכניס את זה בהסתייגות.
משה גפני: לגבי הנושא הזה שעלה, לגבי החוקרים, אם יש הגבלה של סכום, זה הופך את זה ליחסי עובד-מעביד?
משה גפני: יצטרכו לשלם מס שכר?
יעקב וירז'בינסקי: נדמה לי שמיכל אמרה בישיבה הקודמת שאין מס שכר אלא שהיא מדברת על פטור של מס שכר.
מיכל הנר דויטש: בפעם הקודמת באנו עם נוסח אחר שבסוף הסתבר שלא הייתה עליו הסכמה.
יעקב וירז'בינסקי: אבל דובר על כך שלא יהיה מס שכר.
משה גפני: זאת אומרת, זה שאתם מכניסים סכום, יצטרכו לשלם מס שכר.
מיכל הנר דויטש: אני שוב חוזרת ואומרת.
מיכל הנר דויטש: מס שכר בא לפני הפטור.
מיכל הנר דויטש: הפטור לפי פקודת מס הכנסה בכלל לא רלוונטי למס שכר.
מיכל הנר דויטש: גם היום אדם שמקבל הכנסה פטורה.
משה גפני: מלגה.
מיכל הנר דויטש: נכה 95 שמקבל הכנסה מעמותה, הכנסתו פטורה לפי פקודת מס הכנסה, אבל העמותה משלמת מס שכר.
משה גפני: האוניברסיטאות יצטרכו לשלם מס שכר?
גדי פרנק: על מלגות?
גדי פרנק: מה פתאום?
מיכל הנר דויטש: על המלגה הזו.
מיכל הנר דויטש: בוודאי.
מיכל הנר דויטש: זה אחרי בסיס המס.
משה גפני: חבל שלא למדתי באוניברסיטה, כי הייתי מבין איך עובדים עלי.
משה גפני: פתאום יש מס שכר.
משה גפני: מר וולמן, תאמר גם לשר שלא יחשבו שבגלל שאני למדתי בכולל, אני לא יודע כלום כי קצת אני יודע.
משה גפני: דברים בסיסיים למדתי.
משה גפני: אנחנו מדברים על חוק שהציעו חברי הכנסת אלכס מילר ורונית תירוש והחוק אומר, וזה העיקרון של החוק, שאם מדובר במלגות – אני לא מדבר עכשיו על פרק הזמן, אני לא מדבר על גובה הסכום – באותו פרק עליו מדובר שהוא מלגה, ולא משנה על מה מדובר, מה שנסכים, מה שיצביעו, להסכים אני כבר לא מסכים לכלום, אבל מה שיצביעו, זאת לא עבודה, זאת לא הכנסה, אלה לא יחסי עובד ומעביד.
משה גפני: אם אתם מגיעים ואתם אומרים שאתם תגבילו את זה בזמן, שאתם תגבילו את זה בסכום ולכל אחד תעשו קריטריון אחר, אבל בכל מקרה יהיה מס שכר, לא לזה התכוון המשורר.
משה גפני: אם זאת העמדה שלכם, אנחנו במסלול של התנגשות.
אורי אריאל: זה מזכיר לי את ה-300 מיליון שקלים עליהם סיכמו בלילה מסוים או לפנות בוקר.
אורי אריאל: משרד הפנים, כאשר לא זוכרים מי סיכם ולמה סיכם.
משה גפני: גבירתי היועצת המשפטית של הוועדה, אני מבקש שתהיי ערה לעניין הזה.
משה גפני: החוק מדבר על מלגה.
משה גפני: מה שיוסכם בסוף כמלגה, המשורר והמשוררת התכוונו לזה ששם אין יחסי עובד ומעביד.
משה גפני: לא מס שכר, לא מס הכנסה, לא נכנסים לסף המס כן או לא.
משה גפני: מה שיוחלט.
משה גפני: מה שהוועדה תחליט.
משה גפני: אל תתני שיכשילו אותי כי אני לא מבין בזה.
שגית אפיק: "חוקר" – כל אחד מאלה: (1) מי שמשמש חוקר במכון מחקר תורני בתחומי לימודים ומחקר המתאימים לפעילותו המחקרים של המכון 5 שנים לפחות מעל גיל 18.
שגית אפיק: (2) מי שהנו בעל תואר אקדמי ראשון לפחות ממוסד להשכלה גבוהה בישראל או ממוסד אקדמי בחוץ לארץ, המוכר על ידי הגף להערכת תארים אקדמיים מחוץ לארץ במשרד החינוך, המשמש חוקר בתחומי לימודים ומחקר המתאימים לפעילותו המחקרית של המוסד המחקרי.
מנחם נאמן: אני מייצג את ור"ה.
מנחם נאמן: ור"ה מבקשת להוסיף בסופה של הפסקה, לאחר המלים "של המוסד המחקרי" את המשפט: "או במוסד להשכלה גבוהה" וזה כדי לכלול את ההסכמה בקשר לפוסט דוקטורנטים.
יובל וולמן: אנחנו מתנגדים לזה.
מנחם נאמן: הבנו שזה חלק מההסכמה.
משה גפני: על איזה שעה משעות הלילה אתה מדבר?
משה גפני: צריך לדעת אם זאת הסכמה שהתקבלה ב-8 בלילה או ב-12 בלילה.
משה גפני: היו הסכמות שונות.
רונית תירוש: תסביר מה מסתתר.
מנחם נאמן: אני אסביר.
מנחם נאמן: באוניברסיטאות, לאחר שאדם מקבל דוקטורט, יש מה שנקרא פוסט דוקטורט ואלה לא לימודים רשמיים לתואר אבל זה חלק מההשתלמות המקצועית של הדוקטורנטים והחוקרים כך שלמעשה הם כמו חוקרים.
מנחם נאמן: לכן הם נכנסים במסלול של חוקר וכדי שהם יוכנסו במסלול של החוקר, צריך לכלול בפירוש שחוקר הוא חוקר במוסד מחקרי או במוסד להשכלה גבוהה.
מנחם נאמן: אני גם הבנתי שזה היה הסיכום אתמול עם ות"ת.
רונית תירוש: המשורר והמשוררת דיברו על מלגות לסטודנטים ולא על חוקרים ולא על פוסט דוקטורנטים, אבל נפתח כאן פתח והדיון צריך להיות לגופו של הנושא.
רונית תירוש: מה שמפריע לי כל הזמן – ובסוף נגיע לעלויות ולשנים – זה שיש בעיניי הבדל בין חוקרים במדעים מדויקים, במדעי החיים, לבין מדעי הרוח.
רונית תירוש: במדעי הרוח זה לוקח יותר זמן והמחקרים שלהם הם ארוכי טווח.
רונית תירוש: אני מניחה שיש לזה השלכות גם על פוסט דוקטורנט.
משה גפני: אני תכננתי להצביע בישיבה הזאת אבל פתאום קרה משהו לא צפוי באמצע כאשר שר האוצר מתערב וכולם מתערבים.
רונית תירוש: אני לא הייתי עושה הבחנה בין דוקטורנט לפוסט דוקטורנט.
רונית תירוש: אם היינו מביאים את עדה יונת, היא בוודאי הייתה אומרת אותו הדבר.
רונית תירוש: אם אנחנו רוצים לתת לאנשים האלה לחקור לטובת מדינת ישראל, לא לטובת תועלתם הם או לטובת התגמולים של האוניברסיטאות בשום פנים ואופן לא הייתי עושה הבחנה כזאת.
רונית תירוש: אני לא מבינה את צרות העין בנושא.
רונית תירוש: אני אומרת שהמשוררת לא דיברה על זה אבל אם כבר פותחים את זה, אני לא הייתי עושה הבחנה.
זאב אלקין: אדוני היושב ראש, אני מסכים עם חברת הכנסת תירוש שבוודאי שהנושא של פוסט דוקטורנטים בפרט וחוקרים בכלל צריך לבוא לידי ביטוי בחוק הזה גם אם לא דובר על כך מלכתחילה כי אחרת ניתן מענה חלקי בלבד.
זאב אלקין: במסגרת הזאת ההצעה להכניס פוסט דוקטורנטים למסגרת של החוקרים, שהמשמעות של זה היא מגבלת סכום, בעיניי אפשר ללכת על זה, אבל השאלה הגדולה היא כמובן באיזה מגבלת סכום אנחנו מדברים.
זאב אלקין: אני יודע שיש סיכום מול ור"ה על תקרה מסוימת שאני לא אוהב אותה.
זאב אלקין: אני במקום ור"ה לא הייתי מסכים לזה, אבל ברגע ש-ור"ה הסכימה, אני מוכן לעמוד מאחורי זה, אבל עד כמה שהבנתי יש מחלוקת כרגע לגבי הפרשנות של הסיכום.
זאב אלקין: הסיכום עם ור"ה שאני מכיר, ושוחחתי עם אנשי ור"ה בדרך לכאן ועד לרגעים האחרונים, הוא סיכום שמדבר על כך שהמגבלה על הסכום היא 12 אלף שקלים, כולו מלגה ולא כולל משכורת.
זאב אלקין: הרי גם ככה יש סכום מסוים שהוא פטור ממס ולכן כל 12 אלף השקלים של המלגה פטורים גם אם פוסט דוקטורנט או אותו חוקר עובד במשכורת חלקית שמזכה אותו בפטור ממס כזה או אחר.
זאב אלקין: כל 12 אלף השקלים צריכים להיות פטורים.
זאב אלקין: מאחורי הסיכום הזה, למרות שאני לא כל כך אוהב אותו, ור"ה כאן הלכה צעד גדול לקראת משרד האוצר למרות שהיא לא הייתה מחויבת.
אמנון כהן: אתה אומר להכניס את התוספת שהם מבקשים?
זאב אלקין: בתנאי שהתקרה היא כמו שאני אומר ולא כמו שמשרד האוצר ברגעים האחרונים מנסה לפרש אותה.
זאב אלקין: אני מוכן להכניס את זה לכאן בתנאי שיש גם הסכמה על התקרה, כי אם אין הסכמה על הכל, למה לנו לזוז מהנוסח המקורי?
יהודה נסרדישי: חבר הכנסת אלקין, מה שאתם מציעים, אני שומע את האווירה כאן ולכן גם הגעתי, זה סכר נפרץ.
יהודה נסרדישי: לא תהיה לנו שליטה על מערכת המס.
יהודה נסרדישי: זה אמור לגבי מלכ"רים, זה ייגע בעיריות וזה ייגע בכל מקום לגבי מס השכר.
יהודה נסרדישי: כל דוקטורנט הוא איש שעובד ויש לו הכנסת עבודה.
יהודה נסרדישי: ממתי צריך לתת לו פטור?
פפי יקירביץ: בכל העולם פוסט דוקטורנטים פטורים.
פפי יקירביץ: זה מונח עולמי.
זאב אלקין: מר נסרדישי, אתם רוצים ללכת על הסיכום הזה?
זאב אלקין: נלך עליו כי אנחנו לא נהיה יותר קדושים מהאפיפיור ולא נשבור את הסיכום.
זאב אלקין: אבל אם אתם אומרים שגם אם זה הסיכום ואתם עדיין ממשיכים להתנגד ואתם מפרשים אותו אחרת ופוסט דוקטורנטים בחוץ והתקרה לא 12 אלף שקלים אלא 12 אלף מינוס פטור ממס בסיסי וכולי, אנחנו מגיעים שוב לשדה של המשחקים ולכן אין שום סיבה לשנות אלא חוזרים לנוסח המקורי.
זאב אלקין: החלטת ועדת שרים היא מאוד ברורה, אגב, וכדאי שכולנו נשים לב.
זאב אלקין: ההחלטה לא חייבה את המציעים בתיאום עם הממשלה.
זאב אלקין: החלטת ועדת שרים מדברת על תמיכה בחוק בלי שום התניות.
זאב אלקין: לכן אין כאן מחויבות של המציעים להגיע להסכמה אלא זה רק רצון שלהם לעשות את זה בהסכמה עם בקשות משרד האוצר.
זאב אלקין: אני מציע לכם להיצמד לסיכום הזה ש-ור"ה הסכימה עליו.
זאב אלקין: יכול להיות שאנחנו לא היינו מסכימים, אבל אחרי שהיא כבר הסכימה, נלך אתה.
זאב אלקין: אתם לא רוצים?
זאב אלקין: חוזרים למקור.
רונית תירוש: יפה אמרת.
אלכס מילר: גם אני רוצה להתייחס בקצרה.
אלכס מילר: יש לי הרגשה שאנחנו מדברים כאן בשני כובעים.
אלכס מילר: מצד אחד יש לנו כאן הסכמה אליה הגיעו האנשים האחראים על הביצוע, גם ות"ת וגם שר האוצר.
אלכס מילר: מצד שני, אנחנו מגיעים לכאן, אחרי שבעצם היינו צריכים רק להצביע על אותה הצעה שהיה אמור להציג משרד האוצר, שהוא קובע בסופו של דבר את המדיניות של הממשלה כלפי החוק הזה, פתאום אנחנו רואים שיש איזושהי בעיה.
אלכס מילר: אני מציע שכל עוד שר האוצר היום מופקד על עמדת הממשלה כלפי ההיבט הכלכלי-כספי של החוק, ואם הוא קובע שההסכם הזה בתוקף, יושב כאן נציג שלו, ואותם סיכומים שהגיעו אליהם אתמול מקובלים עליך, אני מיישר קו אתך.
אלכס מילר: אם הדברים האלה לא מקובלים עליך, ומה שאומרת כאן רשות המסים זה משהו אחר, אז העמדה שלכם תהיה כפי העמדה שהם מקבלים, יש לנו כאן בעיה כי אתם מדברים בשני כובעים.
אלכס מילר: אם אתה אומר לי כך וכך, זה לא משנה מה אני אכניס, אני אצטרך כאן 51 וזה משהו אחד ואני הולך על הכי רחב.
זאב אלקין: אתה לא תצטרך כאן 51 כי אני שוב מפנה את תשומת הלב לכך שוועדת השרים החליטה על תמיכה ללא התניות.
זאב אלקין: תסתכל על פרוטוקול ועדת שרים.
משה גפני: אגב, לא 51 אלא 55.
זאב אלקין: אין היום 55 כי ועדת הכנסת עוד לא אישרה.
זאב אלקין: היום זה 50.
זאב אלקין: משרד האוצר מתנגד לחוק הזה, זה לא אושר בוועדה.
זאב אלקין: אני בדקתי את החלטת ועדת שרים לחקיקה: רציפות.
זאב אלקין: אי אפשר להגדיר את זה כחוק תקציבי.
זאב אלקין: הממשלה לא יכולה להתנגד כאשר היא החליטה לתמוך.
זאב אלקין: מי שרוצה, יכול לפנות לוועדת שרים ולבקש לשנות עמדה.
זאב אלקין: אחרי שוועדת השרים תשנה עמדה, זה יבוא לכאן.
אלכס מילר: אני מציע להכניס את התיקון הזה עליו הגיעו אתמול להסכמה ולהמשיך הלאה.
זאב אלקין: זה בתנאי שהם מסכימים.
זאב אלקין: אני נגד הכנסת התיקון אם הם אומרים שהם מתנגדים לחוק, כי מה הרווחנו?
זאב אלקין: אנחנו הולכים לקראתם והסיכום לא בתוקף?
יובל וולמן: אני רוצה לעשות סדר לגבי סוגיית המחלוקת, האם התקבלה הסכמה או לא התקבלה הסכמה אתמול בלילה בין שר האוצר לבין ור"ה.
יובל וולמן: מאחר שזה במחלוקת, אני אבדוק שוב בדקות הקרובות.
יובל וולמן: לגבי השאלה הכללית האם יש הסכמה של הממשלה או אין הסכמה של הממשלה, אני לא חושב כמוך.
זאב אלקין: תראה את הפרוטוקול.
יובל וולמן: ראיתי את הפרוטוקול ביחד עם היועצים המשפטיים מכל הכיוונים, אבל אני לא חושב שזה כל כך קריטי.
משה גפני: לפי דבריך אין הסכמת ממשלה?
יובל וולמן: לפי דבריי הסכמת הממשלה מותנית בסיכום סופי בין שר האוצר לשר החינוך.
יובל וולמן: זה הפרוטוקול, אבל זה לא חשוב כרגע.
אלכס מילר: הסכמה ביניהם או הסכמה אתנו?
יובל וולמן: החלטת ממשלה זה ביניהם.
זאב אלקין: תביא את הפרוטוקול.
יובל וולמן: אדוני היושב ראש, כרגע זה לא משנה.
יובל וולמן: זאת שאלה של פרוצדורה ואני מאמין שנגיע להסכמות.
אמנון כהן: בינתיים תשאיר את זה פתוח ונתקדם.
שגית אפיק: אנחנו בהגדרה של מלגה, בעמוד 2.
שגית אפיק: הנחנו כאן שתי אפשרויות כאשר אפשרות אחת היא יותר ספציפית ואפשרות אחת היא הגדרה מרחיבה יותר וכללית יותר.
שגית אפיק: האופציה הראשונה.
שגית אפיק: "מלגה" – (1) מענק, פרס או פטור מתשלום שניתן לסטודנט או לחוקר במישרין או בעקיפין, באופן חד פעמי או עיתי, במהלך תקופת לימודיו לתואר אקדמי או במהלך תקופת המחקר במכון מחקר או במכון מחקר תורני, למימון שכר הלימוד או לצורך קיומו בתקופת לימודיו או מחקרו, והכל בלבד שלא ניתנת בעדם כל תמורה מצד הסטודנט או החוקר ובלבד שניתנו במהלך תקופת הלימודים או בתקופת המחקר.
שגית אפיק: האופציה השנייה היא פרטנית יותר וזה בעקבות בקשות של אוניברסיטאות שונות.
שגית אפיק: (2) מענק, פרס או פטור מתשלום שניתן לסטודנט או לחוקר במישרין או בעקיפין, באופן חד פעמי או עיתי, במהלך תקופת לימודיו לתואר אקדמי או במהלך תקופת המחקר במכון מחקר או במכון מחקר תורני, בשל הצטיינותו בלימודים או בשל מצבו החברתי, או כתמיכה למגזרים בעלי אפיונים מיוחדים או בגין פעילותו החברתית או הקהילתית או בשל אמות מידה אחרות שקבע המוסד למימון שכר הלימוד או לצורך קיומו בתקופת לימודיו או מחקרו, והכל בלבד שלא ניתנת בעדם כל תמורה מצד הסטודנט או החוקר ובלבד שניתנו במהלך תקופת הלימודים או תקופת המחקר.
שגית אפיק: אנחנו חשבנו שהאופציה הראשונה טובה יותר משום שהיא כללית והיא לא מפרטת, אבל קיבלנו הערות מטעם נציגים שונים שחשבו שכדאי לפרט.
שגית אפיק: אני חוששת מפני פירוט.
מיכל הנר דויטש: זה לא בבסיס המס.
מיכל הנר דויטש: אתם מכניסים מלגות.
מיכל הנר דויטש: מלגה אמיתית שניתנת לאדם בשל מצבו הסוציו אקונומי, שהוא לא עושה דבר תמורת הדבר הזה, זה בכלל לא בבסיס המס.
מיכל הנר דויטש: הוא לומד.
מיכל הנר דויטש: בהצעה הזו באתם ואמרתם שהיא באה לתחום האפור, הוא באה לשומות שהוציאה רשות המסים.
מיכל הנר דויטש: אתם מכניסים לבסיס המס מלגות תואר ראשון ומוציאים אותם בפטור.
מיכל הנר דויטש: זה מאמת באופן מפורש כל מיני דברים שאינם נמצאים כלל בבסיס המס.
יהודה נסרדישי: כמו שאמרתי לכם, זאת פריצה של מערכת המס.
אלכס מילר: מה העמדה שלכם?
יהודה נסרדישי: איזה מחקרים עושה סטודנט לתואר ראשון?
יהודה נסרדישי: מה הוא עושה?
יהודה נסרדישי: מדוע התואר הראשון צריך להיות כאן?
אלכס מילר: נלך לנוסח הראשון.
זאב אלקין: לנוסח הראשון.
משה גפני: רשות המסים, מה ההצעה שלכם?
מיכל הנר דויטש: יש כאן שילוב בין חוק מס ערך מוסף לבין פקודת מס הכנסה.
מיכל הנר דויטש: אנחנו נותנים פטור למה שעובר את בסיס המס.
משה גפני: מה ההצעה?
מיכל הנר דויטש: ביקשנו בפעם הקודמת להגדיר סטודנט רק בתואר שני או בתואר שלישי.
רונית תירוש: עכשיו פתחנו הכל מחדש?
מיכל הנר דויטש: לא, זה אותו הדבר.
רונית תירוש: מה פתאום עכשיו פותחים את כל הנושא של תואר ראשון ושני?
זאב אלקין: אתם רוצים להוציא תואר ראשון.
מיכל הנר דויטש: אני מסבירה.
מיכל הנר דויטש: כל ההגדרות האלה קשורות אחת בשנייה.
מיכל הנר דויטש: מלגה, איזו מלגה פטורה?
מיכל הנר דויטש: מלגה שניתנת לסטודנט.
מיכל הנר דויטש: איזה סטודנט?
מיכל הנר דויטש: סטודנט לתואר שני או לתואר שלישי.
זאב אלקין: אתם תובילו עכשיו לאישור הנוסח המקורי.
מיכל הנר דויטש: אני מנסה להסביר.
מיכל הנר דויטש: גם סטודנט לתואר שני שמקבל כסף בגלל שמצבו הסוציו אקונומי נמוך, זה בכלל לא בבסיס המס.
זאב אלקין: מעשית, מה אתם רוצים?
זאב אלקין: אנחנו מוכנים ללכת על האפשרות הראשונה.
זאב אלקין: כולנו מוכנים ללכת עליה.
זאב אלקין: אם אתם רוצים להחריג סטודנט לתואר ראשון מכאן, לא נסכים.
זאב אלקין: זה מחזיר אותנו קילומטרים אחורה.
זאב אלקין: מאיפה זה צץ בכלל?
רונית תירוש: אדוני היושב ראש, אם מותר לי להציע להגביל את הדוברים לדון ולדבר רק על מה שאתה מעלה לדיון.
רונית תירוש: עלתה כאן לדיון אפשרות אחת או אפשרות שנייה.
רונית תירוש: הנימוקים הם מגבילים ולכן אנחנו מציעים אפשרות אחת.
רונית תירוש: אי אפשר לפתוח את זה מחדש.
משה גפני: שאלתי את רשות המסים איזה אפשרות אתם בוחרים.
גדי פרנק: אני חושב שאפשר להסכים על הנוסח הראשון שהציעה היועצת המשפטית של הוועדה.
משה גפני: אתה עברת לרשות המסים?